A kis béres
Kapaszkodik valahára
A nap is a láthatárra.
Hej, lusta nap! — a kis béres
Innen-tova el is végez.

Immár három óra tájba
Bele állt ő a munkába;
Négy szép ökör, mind egyforma
Van az eke elé fogva.

Szántás közben fütyörészve
Fel-feltekintget az égre;
Feje fölött kis pacsirta
Reggeli imáját sirja.

Gondolkodik: mit beszélhet
Az a kis madár az égnek?...
Hej! ne törd rajt a fejedet,
Párja érti csak e nyelvet.

Im, az ökrök félre járnak,
Ostor kell az első párnak!
De nem hallja a kis béres…
Szive, tudj Isten, mit érez!?

Versek